W lěće 1758 bě serbski biskop Jakub Jan Józef z Baerenstamma Wóski šulsku wučbu we Wotrowje zawjedł. Šěsć lět wuwučowaše Měrćin Pjetaš dźěći pola Mrózkec, zo bychu po tym natwarili jednoposchodowu šulu. W njej bě nimo wuwučowanskeje rumnosće tež bydlenje wučerja. 1820 powjetšichu twar wo dalši poschod, štož płaćeše 105,50 tolerjow. 16 lět pozdźišo połožichu zakładny kamjeń za nowu šulu, kotruž je biskop 28. oktobra 1836 z dźesać duchownymi poswjećił. Nažel pak njebě fundament na wot gmejny darmotnje přewostajenej ležownosći kruty dosć a cyły twar so sypny. 1842 šulski dom znowa natwarichu. Wot 1836 skutkowaše z Radworja pochadźacy Michał Brojer 23 lět jako prěni wukubłany wučer we Wotrowje. Lětnje měješe 600 hriwnow mzdy. Jako zwóńk dósta wot wjesnych burow swjatki a kermušu tykanc, hdys a hdys tež pokrutu chlěba. 1838 wuwučowaše Brojer 96 dźěći w dwěmaj rjadownjomaj.
szl_Latn